
ΔΕΛΤΙΟ ΤΥΠΟΥ

ΤΟ ΙΔΡΥΜΑ ΩΝΑΣΗ ΑΝΑΛΑΜΒΑΝΕΙ ΤΗ ΧΡΗΜΑΤΟΔΟΤΗΣΗ
ΤΗΣ ΣΥΜΜΕΤΟΧΗΣ ΕΛΛΗΝΙΚΩΝ ΜΑΘΗΤΙΚΩΝ ΟΜΑΔΩΝ ΣΕ 
ΕΠΙΣΤΗΜΟΝΙΚΕΣ ΔΙΕΘΝΕΙΣ Ή ΒΑΛΚΑΝΙΚΕΣ ΟΛΥΜΠΙΑΔΕΣ ΓΙΑ ΤΟ 2015

Σχετικά με τη χρηματοδότηση από το Υπουργείο Πολιτισμού, Παιδείας και Θρησκευμάτων της συμμετοχής των ελληνικών μαθητικών ομάδων σε Διεθνείς ή Βαλκανικές Ολυμπιάδες, το Ίδρυμα Ωνάση έθεσε εαυτόν στη διάθεση του Υπουργείου Παιδείας, ώστε να αναλάβει και να καλύψει εξολοκλήρου τις δαπάνες συμμετοχής των ελληνικών ομάδων για το 2015. 

Κατόπιν, λοιπόν, επικοινωνίας του προέδρου του Ιδρύματος Ωνάση κ. Αντώνη Παπαδημητρίου με τον Υπουργό Πολιτισμού, Παιδείας και Θρησκευμάτων κ. Αριστείδη Μπαλτά, υπήρξε θερμή συνεργασία και συμφωνήθηκε το Ίδρυμα Ωνάση να αναλάβει τις δαπάνες συμμετοχής των ελληνικών ομάδων σε επιστημονικές Διεθνείς ή Βαλκανικές Ολυμπιάδες για το 2015.

Το Ίδρυμα Ωνάση έχοντας ως βασικούς πυλώνες της κοινωφελούς δράσης του την Παιδεία και τον Πολιτισμό, αποτελεί και σε αυτή τη συγκυρία σταθερό αρωγό στην προσπάθεια των Ελλήνων μαθητών  και σπουδαστών να διαγωνιστούν και να αριστεύσουν στο εξωτερικό. 

Καλή τους επιτυχία!


ΑΠΟ ΤΟ ΓΡΑΦΕΙΟ ΤΥΠΟΥ
ΤΟΥ ΙΔΡΥΜΑΤΟΣ ΩΝΑΣΗ

